CELEX: 22004D0178
Language: el
Date: 2004-12-03 00:00:00
Title: Απόφαση της Μεικτής Επιτροπής του ΕΟΧ αριθ. 178/2004, της 3ης Δεκεμβρίου 2004, για την τροποποίηση του πρωτoκόλλoυ 21 (σχετικά με την εφαρμoγή των κανόνων ανταγωνισμoύ στις επιχειρήσεις) και του πρωτοκόλλου 23 (σχετικά με τη συνεργασία μεταξύ των αρχών επιτήρησης) της συμφωνίας για τον ΕΟΧ

26.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 133/35
            
         
      ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
   
   αριθ. 178/2004
   της 3ης Δεκεμβρίου 2004
   για την τροποποίηση του πρωτoκόλλoυ 21 (σχετικά με την εφαρμoγή των κανόνων ανταγωνισμoύ στις επιχειρήσεις) και του πρωτοκόλλου 23 (σχετικά με τη συνεργασία μεταξύ των αρχών επιτήρησης) της συμφωνίας για τον ΕΟΧ
   Η ΜΕΙΚΤΗ ΕΠΙΤΡΟΠΗ TOY ΕΟΧ,
   Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
   Εκτιμώντας τα ακόλουθα:
   
               (1)
            
            
               Το πρωτόκολλο 21 της συμφωνίας τροποποιήθηκε από την απόφαση αριθ. 130/2004 της Μεικτής Επιτροπής του ΕΟΧ, της 24ης Σεπτεμβρίου 2004 (1).
            
         
               (2)
            
            
               Το πρωτόκολλο 23 της συμφωνίας τροποποιήθηκε από την απόφαση αριθ. 130/2004 της Μεικτής Επιτροπής του ΕΟΧ, της 24ης Σεπτεμβρίου 2004.
            
         
               (3)
            
            
               Πρέπει να ενσωματωθεί στη συμφωνία ο κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (2).
            
         
               (4)
            
            
               Ο κανονισμός (ΕΚ) αριθ. 773/2004 καταργεί τους κανονισμούς της Επιτροπής (ΕΚ) αριθ. 3385/94 (3), (ΕΚ) αριθ. 2842/98 (4) και (ΕΚ) αριθ. 2843/98 (5), οι οποίοι είναι ενσωματωμένοι στη συμφωνία και κατά συνέπεια θα πρέπει να καταργηθούν δυνάμει της συμφωνίας,
            
         ΑΠΟΦΑΣΙΖΕΙ:
   Άρθρο 1
   Το άρθρο 3 του πρωτοκόλλου 21 της συμφωνίας τροποποιείται ως εξής:
   
               1.
            
            
               Το κείμενο του σημείου 1 (4) [κανονισμός (ΕΚ) αριθ. 3385/94 της Επιτροπής] αντικαθίσταται από τα ακόλουθα:
               «32004 R 0773: Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (ΕΕ L 123 της 27.4.2004, σ. 18).».
            
         
               2.
            
            
               Διαγράφονται τα κείμενα των σημείων 1(5) [κανονισμός (ΕΚ) αριθ. 2842/98 της Επιτροπής], 1(15) [κανονισμός (ΕΚ) αριθ. 2842/98 της Επιτροπής] και 1(16) [κανονισμός (ΕΚ) αριθ. 2843/98 της Επιτροπής].
            
         Άρθρο 2
   Μετά το άρθρο 10 του πρωτοκόλλου 23 της συμφωνίας προστίθεται το ακόλουθο κείμενο:
   
      «ΠΡΟΣΒΑΣΗ ΣΤΟ ΣΧΕΤΙΚΟ ΦΑΚΕΛΟ
      
      Άρθρο 10Α
      Όταν μια αρχή επιτήρησης παρέχει πρόσβαση στο σχετικό φάκελο, στα μέρη στα οποία έχει απευθύνει ανακοίνωση των αιτιάσεων, το δικαίωμα πρόσβασης στο φάκελο δεν επεκτείνεται σε εσωτερικά έγγραφα της άλλης αρχής επιτήρησης, ή των αρμόδιων για τον ανταγωνισμό αρχών των κρατών μελών των ΕΚ και των κρατών ΕΖΕΣ. Το δικαίωμα πρόσβασης στο φάκελο δεν επεκτείνεται επίσης στην αλληλογραφία μεταξύ των αρχών επιτήρησης, μεταξύ μιας αρχής επιτήρησης και των αρχών ανταγωνισμού των κρατών μελών των ΕΚ, ή των κρατών ΕΖΕΣ, ή μεταξύ των αρμόδιων για τον ανταγωνισμό αρχών των κρατών μελών των ΕΚ ή των κρατών ΕΖΕΣ, εφόσον ο φάκελος της αρμόδιας αρχής επιτήρησης περιέχει την εν λόγω αλληλογραφία.».
   
   Άρθρο 3
   Τα κείμενα του κανονισμού (ΕΚ) αριθ. 773/2004 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
   Άρθρο 4
   Η παρούσα απόφαση αρχίζει να ισχύει στις 4 Δεκεμβρίου 2004, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ (6) όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας, ή κατά την ημερομηνία έναρξης της ισχύος της απόφασης αριθ. 130/2004 της Μεικτής Επιτροπής ΕΟΧ, της 24ης Μαρτίου 2004, ανάλογα με το ποια ημερομηνία είναι μεταγενέστερη.
   Άρθρο 5
   Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 3 Δεκεμβρίου 2004.
      
         
            Για τη Μεικτή Επιτροπή του ΕΟΧ
         
         
            Ο Πρόεδρος
         
         Kjartan JÓHANNSSON
         
      
   
   
      (1)  EE L 64 της 10.3.2005, σ. 57.
   
      (2)  ΕΕ L 123 της 27.4.2004, σ. 18.
   
      (3)  ΕΕ L 377 της 31.12.1994, σ. 28.
   
      (4)  ΕΕ L 354 της 30.12.1998, σ. 18.
   
      (5)  ΕΕ L 354 της 30.12.1998, σ. 22.
   
      (6)  Αναφέρονται συνταγματικές απαιτήσεις.